CELEX: 32010D0220
Language: et
Date: 2010-04-16 00:00:00
Title: 2010/220/: Komisjoni otsus, 16. aprill 2010 , Indoneesiast imporditud ja inimtoiduks ettenähtud vesiviljelustoodete suhtes kohaldatavate erakorraliste meetmete kohta (teatavaks tehtud numbri K(2010) 2358 all) (EMPs kohaldatav tekst)

17.4.2010   
            
            
               ET
            
            
               Euroopa Liidu Teataja
            
            
               L 97/17
            
         KOMISJONI OTSUS,
   16. aprill 2010,
   Indoneesiast imporditud ja inimtoiduks ettenähtud vesiviljelustoodete suhtes kohaldatavate erakorraliste meetmete kohta
   (teatavaks tehtud numbri K(2010) 2358 all)
   (EMPs kohaldatav tekst)
   (2010/220/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti ii,
   ning arvestades järgmist:
   
               (1)
            
            
               2009. aasta novembris Indoneesias toimunud komisjoni kontrollkäigu tulemused näitasid puudusi vesiviljelusloomadel ja -toodetel esinevate jääkide kontrollimise süsteemis ning selliste laboriseadmete tõhususes, millega tuvastatakse teatavate farmakoloogiliste toimeainete jääke vesiviljelusloomadel ja -toodetel, nagu on nõutud nõukogu 29. aprilli 1996. aasta direktiivis 96/23/EÜ (millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ) (2) ja komisjoni 14. augusti 2002. aasta otsuses 2002/657/EÜ (millega rakendatakse nõukogu direktiivi 96/23/EÜ analüüsimeetodite tulemuslikkuse ja tulemuste tõlgendamise osas) (3).
            
         
               (2)
            
            
               Seega on olemas risk, et Indoneesiast imporditud ja inimtoiduks ettenähtud vesiviljelustooted sisaldavad jääke teatavatest farmakoloogilistest toimeainetest, mida on kasutatud haiguste ärahoidmiseks või vesiviljelusloomade tootlikkuse tõstmiseks ning mis on kahjulikud inimeste tervisele. Nende toimeainete all peetakse silmas: klooramfenikooli, nitrofuraane ja tetratsükliine. Seega on vaja võtta meetmeid selle riski vähendamiseks. Need meetmed peaksid olema proportsionaalsed ja piirama kaubandust üksnes ulatuses, mis on vajalik tarbijakaitse kõrge taseme saavutamiseks.
            
         
               (3)
            
            
               Kui olulist osa Indoneesiast imporditud vesiviljelustooteid kontrollitaks enne turule laskmist kohustuslikus korras kõnealuste jääkide esinemise osas, vähendaks see ohtu, et turule jõuaksid saadetised, mis sisaldavad selliseid jääke; samuti saadaks täpsemat teavet Indoneesiast pärit kalandustoodete tegeliku jääkidega saastatuse kohta ning takistataks Indoneesia tootjatel neid toimeaineid liigselt kasutamast.
            
         
               (4)
            
            
               Indoneesiast pärit vesiviljelustoodete saadetiste impordi suhtes on vaja kehtestada ühtsed, kindlaksmääratud miinimumtasemel kontrollinõuded, sest tooteid võidakse importida läbi mitme liikmesriigi.
            
         
               (5)
            
            
               Liikmesriikidel palutakse komisjonile teatada selliste farmakoloogiliste toimeainete esinemisest, mida ei lubata kasutada toiduks tarvitatavatel loomadel, nagu on sätestatud Euroopa Parlamendi ja nõukogu määruses (EÜ) nr 470/2009 (4) või sellest, et farmakoloogiliste toimeainete jääkide tase ületab määrusega (EÜ) nr 470/2009 kehtestatud piirnorme; teavitamiseks tuleb kasutada määrusega (EÜ) nr 178/2002 loodud kiirhoiatussüsteemi ja kõigi testide kohta tuleb esitada regulaarselt aruandeid, et komisjon saaks vajalikku teavet, kas kõnealuseid ajutisi meetmeid tuleks säilitada või esitatud teabe alusel muuta.
            
         
               (6)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevat otsust kohaldatakse Indoneesiast pärit, inimtoiduks ettenähtud vesiviljelustoodete saadetiste impordi suhtes.
   Artikkel 2
   1.   Kehtestades asjakohased proovivõtukavad, tagavad liikmesriigid, et proove võetakse vähemalt 20 % artiklis 1 nimetatud saadetistelt, mida imporditakse nende territooriumi piiripunktide kaudu.
   2.   Lõike 1 kohaselt võetud proove tuleb analüüsida määruse (EÜ) nr 470/2009 artikli 2 lõikes a sätestatud farmakoloogiliste toimeainete jääkide, eelkõige klooramfenikooli, nitrofuraani metaboliitide ja tetratsükliinide (vähemalt tetratsükliini, oksütetratsükliini ja kloortetratsükliini) tuvastamiseks.
   Artikkel 3
   Saadetised, millelt on artikli 2 lõike 1 kohaselt võetud proovid, peavad asjaomase liikmesriigi pädevad asutused ametlikult kinni kuni analüüsitulemuste selgumiseni. Neid saadetisi võib turule lasta üksnes siis, kui analüüsitulemused on kinnitanud saadetiste vastavust määruses (EÜ) nr 470/2009 sätestatule.
   Artikkel 4
   1.   Liikmesriigid peavad viivitamata teavitama komisjoni neist analüüsitulemustest juhul, kui:
   
               a)
            
            
               ilmneb, et mõne vastavalt määruse (EÜ) nr 470/2009 artikli 14 lõike 2 punktidele a, b või c liigitatud farmakoloogilise toimeaine esinemise tase ületab kõnealuse määrusega kehtestatud piirmäära, või
            
         
               b)
            
            
               ilmneb, et määruse (EÜ) nr 470/2009 artikli 14 lõike 2 punktides a, b või c sätestamata farmakoloogilise toimeaine esinemise tase, v.a juhul kui kõnealuse toimeaine suhtes on sätestatud vastavalt kõnealusele määrusele või komisjoni 12. augusti 2002. aasta otsusele 2002/657/EÜ (millega rakendatakse nõukogu direktiivi 96/23/EÜ analüüsimeetodite tulemuslikkuse ja tulemuste tõlgendamise osas) (5) konkreetne referentsväärtus meetme võtmiseks ning jääkide tase ei vasta kõnealusele referentsväärtusele või ületab selle.
            
         Analüüsitulemused saadetakse komisjonile määrusega (EÜ) nr 178/2002 loodud kiirhoiatussüsteemi kaudu.
   2.   Liikmesriigid koostavad iga kolme kuu järel aruande, milles võtavad arvesse kõigi Indoneesiast pärit, inimtoiduks ettenähtud vesiviljelusloomade saadetiste analüüsitulemusi proovide puhul, mis on tehtud eelmise kolme kuu jooksul.
   Need aruanded esitatakse komisjonile igale kvartalile järgneval kuul (aprill, juuli, oktoober ja jaanuar).
   Artikkel 5
   Kõik käesoleva otsuse kohaldamisega seotud kulud kannab kaubasaatja, kaubasaaja või ükskõik kumma esindaja.
   Artikkel 6
   Käesolev otsus on adresseeritud liikmesriikidele.
   
      Brüssel, 16. aprill 2010
      
         
            Komisjoni nimel
         
         
            komisjoni liige
         
         John DALLI
      
   
   
      (1)  EÜT L 31, 1.2.2002, lk 1.
   
      (2)  EÜT L 125, 23.5.1996, lk 10.
   
      (3)  EÜT L 221, 17.8.2002, lk 8.
   
      (4)  ELT L 152, 16.6.2009, lk 11.
   
      (5)  EÜT L 221, 17.8.2002, lk 8.